Ville Tuominen Tanskan mestari Bakken Bearsin peräsimeen
5.5.2013 Huipentuvalla Korisliiga-kaudella Tampereen Pyrintöä valmentanut Ville Tuominen, 31, on solminut 1+1 -vuotisen päävalmentajapestin hallitsevan Tanskan mestarin Bakken Bearsin kanssa. Itä-Jyllannin Aarhusista kotoisin oleva Bakken Bears on esiintynyt Tanskan finaaleissa jo 11 perättäisenä vuonna ja vienyt mestaruuden kahdeksan kertaa.
Finaaleihin huipentuvalla liigakaudella Tampereen Pyrintöä valmentanut Ville Tuominen on Tanskan mestari Bakken Bearsin uusi päävalmentaja.
Bakken Bears on esiintynyt Tanskan finaaleissa jo 11 perättäisenä vuonna.
Tuominen kertoo vievänsä Tanskaan mukaansa Suomen maajoukkueista tutun aggressiivisen puolustuksen. Kuvat: Tytti Nuoramo & Bakken Bears.
Tuominen kertoo Bakken Bearsin ilmaisseen kiinnostuksensa häntä kohtaan jo vuodenvaihteen jälkeen. Päävalmentajan pestistä kisasi helsinkiläislähtöisen Tuomisen kanssa kymmenkunta muuta kansainvälisen tason nuorta valmentajalupausta.
– Bears alkoi etsiä uutta päävalmentajaa tammikuussa, kun pari vuotta joukkuetta valmentanut Philip Dejworek irtisanottiin. Erityisesti ansioluetteloni pelaajatausta vakuutti seurajohdon, jonka lisäksi suomalaisuus on miesten maajoukkueen menestyksen johdosta hyvässä huudossa, Tuominen taustoittaa.
Aarhusilainen Bakken Bears juhli torstaina kolmatta perättäistä Tanskan mestaruuttaan. Bears on esiintynyt Tanskan finaaleissa yhtäjaksoisesti vuodesta 2003 ja voittanut mestaruuden kahdeksan kertaa yhdentoista vuoden sisään.
– Bakken Bears on Tanskan liigan ylivoimaisesti ammattimaisin organisaatio. Heillä on selvästi eniten katsojia paikallisessa liigassa, maan koripalloseuroista järjestäytynein juniorityö sekä eniten täysipäiväisiä työntekijöitä, selvittää Tuominen.
Bears pyrkii Eurooppaan
Tuominen otti tuntumaa kansainvälisistä kentistä kaudella 2012/13, kun Tampereen Pyrintö esiintyi Euroopan kolmossarja EuroChallengessa kolmen ottelun verran. Samaa herkkua on mahdollisesti luvassa myös ensi kaudella, sillä Bearsin tähtäin on tiukasti eurokentillä.
– Organisaation haaveena ja tavoitteena on, että Bears pystyisi pelaamaan EuroChallengea jo kaudella 2013/14. Ymmärtääkseni Aarhusissa tehdään paraikaa kovasti töitä tavoitteen toteuttamiseksi.
Tuominen saa johdettavakseen myös alkavan sukupolvenvaihdosprosessin, sillä joukkueen vuosien 2011–13 mestaruusvitjan avainpelaajisto koostuu suurimmaksi osaksi 1970/80-lukujen taitteessa syntyneistä tanskalaispelaajista. Seuran reserveissä kasvaa puolestaan korkoa uusi tanskalainen koripalloilijasukupolvi.
– Bearsin junioriakatemiassa pelaa viisi tai kuusi Tanskan 18-vuotiaiden poikien maajoukkueen runkopelaajaa, jotka pitäisi ajaa sisään miesten joukkueeseen ensi kaudesta alkaen. Bears voitti Tanskan 18-vuotiaiden poikien sarjan suvereenisti, eli aika kovan tason talentteja sieltä on tulossa, selvittää Tuominen.
– Tarkoitukseni olisi viedä Suomen maajoukkueista tuttu aggressiivinen puolustus mukanani Tanskaan.
Tulokaskausi haastava, mutta kehittävä
Tampereen Pyrinnön kausi Korisliigassa päättyi puolivälierätappioon Kauhajoen Karhua vastaan otteluvoitoin 1-3. Kausi oli kuitenkin Pyrinnölle positiivinen: tamperelaiset voittivat runkosarjan 44 pelistään 31, veivät helmikuussa nimiinsä LiigaCupin mestaruuden ja olivat kahden heiton päässä paikasta EuroChallengen 16 parhaan joukossa.
– Sanotaan niin, että pelit päättyivät keväällä liian varhain, mutta muuten kauteen on pakko olla tulosten valossa tyytyväinen, Tuominen arvioi Tampereen Pyrinnön päättynyttä liigakautta.
– Tulokaskausi liigassa oli odotetun haastava. Ottelumäärä ei mahdollistanut hirveästi harjoittelua, joten kompromisseja joutui jatkuvasti tekemään. Joka päivä opin kuitenkin uutta ja uskon kehittyneeni valmentajana kauden aikana merkittävästi.
Tuomisen lisäksi suomalaista koripallotietoutta vie Tanskaan Tampereen Pyrintöä vuosina 2008–12 valmentanut Pieti Poikola, joka ottaa kesästä 2013 alkaen harteilleen Tanskan maajoukkueen päävalmentajan tehtävät.